# **Z A P I S N I K**

**5. redne seje Sveta DSO Črnomelj, ki je bila dne 26.02.2014 ob 15.30 uri**

**v klubskih prostorih DSO Črnomelj**

PRISOTNI ČLANI SVETA:

* Tatjana Zupančič, predsednica Sveta DSO Črnomelj, predstavnica ustanovitelja
* Jakobina VLAHOVIČ, namestnica predsednice, predstavnica zaposlenih v DSO Črnomelj
* Marija Starc, predstavnica stanovalcev DSO Črnomelj
* Ivana Žunič, predstavnica lokalne skupnosti
* Jože Veselič, predstavnik ustanovitelja
* Gregor Gešelj, predstavnik ustanovitelja

PRISOTNI OSTALI VABLJENI:

Milan KRAJNC, direktor DSO Črnomelj

* Valerija LEKIČ POLJŠAK, namestnica direktorja DSO Črnomelj
* Slavica Bahorič, vodja računovodstva in financ
* Jože Metelko, predstavnik sindikata DSO Črnomelj

ODSOTNI ČLANI SVETA:

* Marko Cerar, predstavnik ustanovitelja

ODSOTNI OSTALI VABLJENI: /

Sejo sveta je vodila Predsednica Sveta DSO Črnomelj, ga. Tatjana Zupančič, ki je prisotne pozdravila ter prisotne seznanila, da je g. Marko Cerar svojo prisotnost opravičil. Prebrala je predlagani dnevni red ter na predlog direktorja doma predlagala umik 6. točke dnevnega reda, točki 7 in 8 pa se ustrezno preštevilčita, tako da se pravilni Dnevni red današnje seje glasi:

**Dnevni red:**

1. **Otvoritev seje ter ugotovitev prisotnosti in sklepčnosti**
2. **Potrditev zapisnika 4. redne seje z dne 06.12.2013**
3. **Ugotovitve inventurnih in popisnih komisij za leto 2013**
4. **Letno poročilo DSO Črnomelj z obrazložitvami za leto 2013**
5. **Določitev delovne uspešnosti direktorja in namestnice direktorja**
6. **Informacija o organiziranju Dializnega centra v DSO Črnomelj**
7. **Določitev letnega dopusta direktorju**

G. Jože Veselič je povprašal, ali obstaja kakšen razlog, da se na seji ne bo obravnaval Plan dela s finančnim in kadrovskim načrtom.

Pojasnilo je podal direktor doma, mag. Milan Krajnc: Finančni plan dela je potrebno sprejeti v dveh mesecih po sprejetih izhodiščih za pripravo finančnih načrtov za leto 2014. Ker pa le-ta še niso sprejeta, ni osnove za planiranje. Ravno tako še ni sprejeta uredba o izdelavi kadrovskih načrtov. Sprejem in objava obeh dokumentov se pričakuje v roku cca. 10 dni, nakar bo zavod pristopil k izdelavi predloga Plana dela za leto 2014. Iz navedenih razlogov je tudi smiselno iz dnevnega reda izločiti točko o oblikovanju cen socialno varstvenih storitev.

Drugih pripomb na dnevni red ni bilo in so ga člani soglasno sprejeli.

## Ad/1

Predsednica Sveta DSO Črnomelj ugotavlja prisotnost šestih članov Sveta DSO Črnomelj ter njegovo sklepčnost.

Ad/2

Predsednica sveta pove, da na predlog zapisnika 4. redne seje sama nima pripomb, saj so dejstva korektno zapisana, je pa k razpravi pozvala ostale prisotne člane sveta, da se do predloga zapisnika izjasnijo, oz. predlagajo popravke ali dopolnitve.

Nobeden od članov ni imel pripombe na predlog zapisnika 4. redne seje z dne 06.12.2013, zato je predsednica sveta predlagala glasovanje glede njegovega sprejema in potrditve.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet

**sklep:**

* **potrdi in sprejme se Zapisnik 4. redne seje Sveta zavoda z dne 06.12.2014.**

Ad/3

Predsednica Sveta je besedo predala ga. Slavici Bahorič, vodji računovodstva in financ, ki je podala kratko obrazložitev o popisu pripravljeno na podlagi zapisnikovinventurnih komisij v letu 2013:

1. **Komisija za popis zalog:**

Komisija je popisala stanje zalog material dne 2.1.2014 z upoštevanjem stanja 31.12.2013 in ugotovila, da se dejansko stanje ujema s knjigovodskim stanjem.

Komisija je popisala tudi dejansko stanje zaloge plina in kurilnega olja ter vračljive embalaže.

Vrednost zalog na dan 31.12.2013 je 29.626.70 €.

**Predlog sklepa**: Zapisnik se sprejme v predloženi vsebini.

1. **Komisija za popis denarnih sredstev, terjatev in obveznosti:**

Komisija je popisala denarna sredstva 2.1.2014 pred odprtjem blagajne in terjatve in obveznosti 3.2.2014 po stanju 31.12.2013 in ugotovila, da je na podlagi knjigovodskih listin dejansko stanje usklajeno s knjigovodskim stanjem.

Na podlagi predloženih knjigovodskih listin je bilo ugotovljeno:

* da so denarna sredstva v blagajni usklajena;
* da so denarna sredstva na računu usklajena;
* da so terjatve in obveznosti usklajene;
* neplačane terjatve se rešujejo po pravni poti;
* da je vrednost spornih terjatev 19.142,10 € in so v postopku reševanja;
* da je vrednost spornih obveznosti 2.000 € in so v postopku reševanja.

Komisija je ugotovila, da je dom med letom odpisal po sklepu direktorja za 464,87 € terjatev na osnovi verodostojnih listin, ki dokazujejo, da terjatev ni možno izterjati.

**Predlog sklepa**: Zapisnik se sprejme v predloženi vsebini

1. **Komisija za popis drobnega inventarja, ki se vodi na skupini kontov 320;**

Komisija za popis drobnega inventarja v posamični vrednosti manj kot 100 € in z dobo uporabnosti več kot eno leto in se popisuje skupinsko, je drobni inventar popisala v času od 20 do 24.1.2014 in ob popisu ugotovila:

- vrednost drobnega inventarja 01.01.2013 107.005,39 €

- nabave v letu 2013 17.756,45 €

- izločitve med letom 2013 na podlagi evidenc do popisa 13.908,72 €

- izločitve ob popisu po sklepu direktorja 4.265,07 €

Komisija je ugotovila, da je vrednost manjkajočega drobnega inventarja 4.265,07 € oziroma 3,42 % skupne vrednosti drobnega inventarja (pred izločitvami).

Skupna vrednost drobnega inventarja na dan 31.12.2013 je 106.588,05 €

Ob popisu je bilo ugotovljeno, da pri skupinah drobnega inventarja, kjer so ugotovljena največja odstopanja, uničenja med letom niso bila redno evidentirana. Direktor je na podlagi posveta z vodjami enot sprejel sklep, da je manjkajoči drobni inventar v mejah običajnih odpisov zaradi dotrajanosti in se izloči iz uporabe.

Od 31.12.2013 do dneva popisa ni bilo sprememb.

**Predlog sklepa:** Zapisnik se sprejme v predloženi vsebini.

**4. Komisija za popis opreme (konto 040 in 041):**

Komisija za popis opreme je opremo popisala s kodnim čitalcem v času od 13.1.2014 do 20.1.2014 in ob popisu ugotovila, da je bilo v toku leta 2013 na osnovi dokumentacije izločeno iz uporabe za 63.043,85 € zastarele opreme; ob popisu ni bilo izločene opreme.

 Prodan je bil osebni avto, ostala oprema je bila odpeljana na deponijo odpadkov.

 Vsa evidentirana oprema se nahaja v zavodu.

 Od 31.12.2013 do dneva popisa ni bilo sprememb.

**Predlog sklepa**: Zapisnik se sprejme v predloženi vsebini

 **5. Komisija za popis knjig:**

 Komisija je popisala knjige dne 16.1.2014 in ugotovila, da je evidenca usklajena; vse zastarele in

 neuporabne knjige so bile ob popisu izločene v vrednosti 201,30 €. Od 31.12.2013 do dneva popisa ni

 bilo sprememb.

 **Predlog sklepa**: Zapisnik se sprejme v predloženi vsebini

Po obrazložitvi vodje računovodstva in financ, je predsednica Sveta DSO Črnomelj odprla razpravo:

* G. Jože Veselič pripomni, da so zneski podobni tistim iz lanskih popisov.
	+ Obrazložitev vodje računovodstva in financ: zneski se resnično iz leta v leto gibljejo enakomerno, kar je tudi pokazatelj, da se med letom niso zgodile večje spremembe.
* G. Gregor Gešelj vpraša, ali se pri drobnem inventarju šteje amortizacija.
	+ Obrazložitev vodje računovodstva in financ: takoj po nabavi gre za stroškovni odpis.
	+ G. Gešelj zato predlaga, da se v prvi alinei zbirnega poročila pod tč. 3 Komisije za popis drobnega inventarja, ki se vodi na skupini kontov 320, le-ta pravilno glasi » nabavna vrednost drobnega inventarja 01.01.2013«
	+ Vodja računovodstva se s predlogom strinja.

Drugih pripomb ni bilo, zato je predsednica Sveta predlaga glasovanje o predlogih sklepov, ki se nanašajo na ugotovitve inventurnih komisij.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja so bili soglasno sprejeti naslednji

**sklepi:**

* **sprejme se zapisnik Komisije za popis zalog;**
* **sprejme se zapisnik Komisije za popis denarnih sredstev, terjatev in obveznosti;**
* **sprejme se zapisnik Komisije za popis drobnega inventarja;**
* **sprejme se zapisnik Komisije za popis opreme;**
* **sprejme se zapisnik Komisije za popis knjig.**

Ad/4

Predsednica Sveta DSO Črnomelj je besedo predala direktorju doma, mag. Milanu Krajncu, ki je s pomočjo informacijske tehnologije predstavil delo DSO Črnomelj v letu 2013. Izpostavil je:

* letno poročilo za leto 2013 je strukturirano na podlagi usmeritev in priporočil notranje revizorke in je sestavljen iz dveh delov.
* Vsi doseženi rezultati so razvidni iz kazalnikov uspešnosti, ki so redno spremljani in razdeljeni na štiri skupine
	+ perspektiva odjemalcev;
	+ perspektiva notranjih procesov;
	+ perspektiva finančnih sredstev ter
	+ učenje in rast.
* Pri pregledu pozitivnih in negativnih markerjev za leto 2013 ugotavlja:
	+ zmanjševanje finančnih sredstev;
	+ zmanjševanje deleža stanovalcev iz občine Črnomelj, saj vse več ljudi ostaja doma in se poslužujejo pomoči na domu in drugih oblik pomoči;
	+ Zadovoljstvo: pri svojcih je ugotovljen porast za 3%, pri stanovalcih je v upadu za 11%, pri zaposlenih pa za 6%;
	+ Obseg zdravstvene nege je realiziran v obsegu 100%;
	+ Pri zaposlenih je ugotovljen porast boleznin za 9% glede na leto 2012, vendar se podatek da ustrezno interpretirati
* Vsi pokazatelji bodo podlaga za planiranje v letu 2014, poudari tudi, da vsi predstavljeni podatki prikazujejo povprečje leta 2013, dejstvo pa je, da so se stvari slabšale proti koncu leta, oz. v zadnjem tromesečju.

Po predstavitvi predloga poročila je predsednica sveta člane pozvala k razpravi:

* G. Gregor Gešelj pripomni, da bo kriza še bolj udarila v letu 2014, saj se zapira Secop. Mogoče bi bilo dobro opraviti analizo, koliko je svojcev, ki so tu zaposleni in po izgubi dela ne bodo več zmogli poravnavati stroškov oskrbe.
	+ Namestnica direktorja DSO Črnomelj, ga. Valerija Lekič Poljšak odgovori, da se tega zavedajo in so podatki že zbrani, ki nakazujejo, da bi se zaradi prenehanja delovanja Secopa iz DSO Črnomelj izselilo cca 3 do 6 stanovalcev.

Obrazložitev in kratka pojasnila finančnega dela letnega poročila za leto 2013 je podala vodja računovodstva in financ:

* bilančna vsota je za 6% višja zaradi energetske sanacije;
* terjatve do kupcev so se zmanjšale;
* 98% planiranih prihodkov je realiziranih;
* Stroški so v razmerju kot v preteklih letih;
* Strošek v letu 2013 sta tudi izplačilo ¾ nesorazmerja v osnovnih plačah javnih uslužbencev in poračun regresa za letni dopust iz leta 2012;
* Dom v letu 2013 izkazuje presežek prihodkov nad odhodki za 30.236 €;
* Po načelu denarnega toka je za leto 2013 izkazan negativen poslovni rezultat in presežek odhodkov nad prihodki znaša 11.478 €, kar je posledica investicijskega vzdrževanja v letu 2012, ki je bilo plačano v letu 2013 in nabave opreme za leto 2012, ki je ravno tako bila plačana v letu 2013.

Po predstavitvi finančnih pokazateljev leta 2013 je predsednica sveta člane pozvala k razpravi:

* G. Gregor Gešelj prosi za obrazložitev 50% realizacije načrtovanih stroškov za vzdrževanje.
	+ Obrazložitev vodje računovodstva in financ: plan je bil realiziran, samo kriti je bilo iz drugega vira.
* G. Gregor Gešelj izreče pohvalo domu za pozitivno poslovanje. Pohvali se pridruži tudi g. Jože Veselič.
* Direktor DSO Črnomelj, mag. Milan Krajnc člane Sveta DSO Črnomelj seznani, da je Strokovni svet na seji dne 25.02.2014 obravnaval predlog Letnega poročila za leto 2013 v strokovnem delu in predlaga Svetu zavoda, da ga sprejme.

Drugih pripomb ni bilo, zato je predsednica Sveta predlaga glasovanje o predlogih sklepov, ki se nanašajo na Letno poročilo o delu DSO Črnomelj v letu 2013.

1. Glasovanje o predlogu sklepa o sprejemu letnega poročila, iz katerega je razvidna skupna višina prihodkov in odhodkov ter poslovni izid leta 2013:

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet naslednji

**sklep:**

* **svet Doma starejših občanov Črnomelj sprejme Letno poročilo Doma starejših občanov Črnomelj za leto 2013 in ugotavlja, da je bil plan v celoti realiziran, kar izhaja iz primerjave realiziranih in planiranih ciljev.**
* **skupna višina prihodkov v letu 2013 znaša 3.128.769 €**
* **skupna višina odhodkov v letu 2013 znaša 3.089.533 €**
* **poslovni izid leta 2013 znaša 30.236 €.**

2. Glasovanje o predlogu sklepa o predlogu porabe sredstev poslovnega izida za leto 2013 in iz preteklih let:

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet naslednji

**sklep:**

* **Svet zavoda predlaga ustanovitelju, Ministrstvu za delo, družino socialne zadeve in enake možnosti, da se poslovni izid iz leta 2013 in preteklih let v skupni vrednosti 50.234 € nameni za pokrivanje izplačila drugega obroka razlike v plačah javnih uslužbencev zaradi odprave tretje četrtine nesorazmerja v osnovnih plačah.**

Ad/5

Glede na to, da so člani Sveta DSO Črnomelj glede te točke dnevnega reda prejeli poročilo o izpolnjevanju pogojev za delovno uspešnost direktorja in namestnice direktorja, predsednica Sveta odpira razpravo:

* Za besedo je prosil direktor DSO Črnomelj, mag. Milan Krajnc, ki je le pojasnil, da se delovna uspešnost ocenjuje, ne pa tudi izplačuje

Dokazila, navedena v poročilu, niso bila predložena h gradivu. Direktor pojasni, da so dokazila zanj in za namestnico direktorja prisotna ne seji in je v njih možno vpogledati.

Za vpogled se je odločila predsednica Sveta DSO Črnomelj.

Predsednica Sveta DSO Črnomelj je odprla razpravo glede predlogov sklepov o določitvi delovne uspešnosti direktorja in namestnice direktorja.

Razprave ni bilo, zato je predlagala glasovanje o p predlogov sklepov o določitvi delovne uspešnosti direktorja in namestnice direktorja.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja so bili soglasno sprejeti naslednji

**sklepi:**

* **Direktorju doma se določi delovna uspešnost za leto 2013 v višini 90 %, kar bi pri izplačilu na dan sprejema sklepa predstavljalo 5.078,68 €.**
* **Namestnici direktorja doma se določi delovna uspešnost za leto 2013 v višini 90 %, kar bi pri izplačilu na dan sprejema sklepa predstavljalo 4.705,47 €.**
* **Na osnovi interventnega zakona in Zakona za uravnoteženje javnih financ javnim uslužbencem in funkcionarjem, ne glede na določbe ZSPJS, v letu 2013 se del plače za redno delovno uspešnost ne izplača.**

Ad/6

Predsednica Sveta DSO Črnomelj je besedo predala direktorju, ki je povzel podatke iz informacije o možnosti organiziranja Dializnega centra v DSO Črnomelj:

* v tej fazi gre resnično samo za informacijo, saj je zadeva še na nivoju ideje;
* Predstavniki Splošne bolnišnice Novo mesto so si prostore v domu ogledali in ocenili, da tehnično ustrezajo in bi za vzpostavitev delovanja bilo potrebno izvesti le manjše posege v infrastrukturo;
* o tem se je vodstvo doma pogovarjalo tudi z direktorjem Direktorata za socialne zadeve na Ministrstvu za delo, družino, socialne zadeve in enake možnosti, ki idejo podpira;
* Vodstvo je dobilo občutek, da okolje tej zamisli ni preveč naklonjeno, predvsem zaradi prostorov bivše lekarne.

Za besedo je prosil g. Jože Veselič, ki je dodal, da se je na pobudo Splošne bolnišnice Novo mesto o možnosti organiziranja Dializnega centra v nekdanji lekarni razpravljalo tudi na seji Občinskega sveta, kjer je bil tudi sprejet sklep, da se prostori bivše lekarne za petletni brezplačni najem namenijo za to. Pove tudi, da je lastništvo rešeno. Doda še, da bi se sam, kot uporabnik, rajši odločil za dializo v bolnišnici ali v kakšnem drugem objektu, kot v domu. Meni pa tudi, da se je o možnosti organiziranja dializnega centra razmišljalo tudi v prostorih Zdravstvenega doma Črnomelj.

G. Gregor Gešelj vodstvo sprašuje, za koliko bi se kapaciteta doma zmanjšala v primeru organiziranja Dializnega centra.

 Namestnica direktorja, ga. Valerija Lekič Poljšak mu odgovori, da bi se kapacitete zmanjšale za 21 stanovalcev. Doda pa tudi, da je trenutno v domovih po državi skupno okoli 300 postelj praznih. Zapolnjenost trenutnih kapacitet se v DSO Črnomelj rešuje z začasnimi sprejemi, ki trajajo od 2 tedna do enega meseca, raziskave in statistični podatki pa kažejo, da je trenutna kapaciteta doma prevelika za območje, ki ga pokriva.

G. Gregor Gešelj sprašuje, kako je možno, da je cena v sosednji Hrvaški toliko nižja.

 Namestnica direktorja, ga. Valerija Lekič Poljšak mu odgovori, da gre tu za tako imenovane »družinske domove«, kjer standard določa nižji nivo kvalitete storitev in opreme, tudi struktura zaposlenih je drugačna, ne izvajajo delovne terapije in tudi ne fizioterapije. Se pa pojavljajo težave, ko naši državljani zaradi bolezni potrebujejo urgentno zdravljenje v bolnišnici na Hrvaškem in potem za nekaj dnevno bolnišnično zdravljenje prejemajo račune tudi po 300 €.

G. Jože Veselič pripomni, da bi zaradi tega bilo potrebno ministrstvu dati signal, da se spustijo kriteriji bivanja v Slovenskih domovih.

 Namestnica direktorja in direktor se z nižanjem kvalitete bivanja v domovih nikakor ne strinjata.

Ga. Ivana Žunič pripomni, da se bodo verjetno preverile vse možnosti, izbrala pa se bo najboljša.

G. Gregor Gešelj še doda, da bo zadnjo besedo pri vsem tem imel investitor.

G. Jože Metelko, predsednik Sindikata v DSO Črnomelj člane Sveta DSO Črnomelj informira, da so zaposleni v DSO Črnomelj ideji naklonjeni in jo podpirajo.

Ad/7

Predsednica Sveta DSO Črnomelj je besedo predala ga. Kseniji Pezdirc, višji strokovni delavki v splošnih službah, ki je podala obrazložitev odmerjenega letnega dopusta direktorju DSO Črnomelj:

* za odmero letnega dopusta je bilo potrebno upoštevati določila Zakona o delovnih razmerjih, panožne kolektivne pogodbe in Zakona za uravnoteženje javnih financ. Slednji v 1. odstavku 187. členu navaja, da javnemu uslužbencu od 01.01.2013 iz naslova delovne dobe, zahtevnosti dela, starosti in socialno ter zdravstvenih razmer ter drugih kriterijev pripada največ 35 dni letnega dopusta. Dejanska odmera po navedenih kriterijih za direktorja DSO Črnomelj znaša 36 dni, in sicer:
	+ minimalni letni dopust 20 dni
	+ na podlagi delovne dobe 6 dni
	+ zahtevnost del 5 dni
	+ dopolnjenih 50 let starosti 5 dni
	+ socialne in zdravstvene razmere:

 - za vsakega otroka do 15. leta starosti 0 dni

 - za nego in varstvo telesno ali duševno

 prizadete oz. težje bolne osebe 0 dni

 - delovni invalid II. ali III. Kategorije 0 dni

vendar se mu na podlagi 1. odstavka 187. člena ZUJF-a odmeri 35 ni letnega dopusta.

* 2. odstavek 187. člena ZUJF-a navaja, da se javnim uslužbencem lahko določi največ 15 dni letnega dopusta za posebne pogoje dela, upoštevaje kriterije in višine, kot so določene v zakonih, podzakonskih aktih, splošnih aktih in kolektivnih pogodbah. Iz tega naslova se direktorju odmerita 2 dneva letnega dopusta, in sicer zaradi dela pod posebnimi pogoji (čl. 36/3):
	+ večje obremenitve vida (računalnik) 1 dni
	+ večje fizične obremenitve (prisilna drža) 1 dni
* iz navedenega sledi, da se direktorju za leto 2014 odmeri letni dopust v trajanju 37 dni.

Predsednica Sveta DSO Črnomelj je predlog odmere letnega dopusta dala v razpravo. Razprave ni bilo, zato je člane sveta pozvala k glasovanju o odmeri letnega dopusta.

Glasovanje je potekalo z dvigom rok.

Izid glasovanja: ZA: 6

 PROTI: 0

Na podlagi izida glasovanja je bil soglasno sprejet naslednji

**sklep:**

* **direktorju DSO Črnomelj se za leto 2014 odmeri letni dopust v trajanju 37 dni.**

Ob koncu seje se predsednica Sveta DSO Črnomelj zahvali prisotnim za konstruktivno sodelovanje in povpraša direktorja, kako to, da je dom v računovodstvu zaposlil delavko iz Novega mesta.

 Direktor ji odgovori, da se je na objavljeno prosto delovno mesto prijavilo 54 kandidatov in kandidatk, izbrana delavka pa izpolnjuje vse razpisne pogoje, saj je dve leti delala v socialno varstvenem zavodu na identičnem delovnem mestu in s tega vidika, enostavno ni razloga, da ne bi zaposlili delavko. Odklonitev bi bila popolna diskriminacija.

Predsednica Sveta DSO Črnomelj prisotne povpraša, ali bi še kdo kaj dodal.

Za besedo je zaprosil direktor, ki je prisotne informiral, da sta v mesecu decembru 2013 dve delavki DSO Črnomelj prejeli priznanja, in sicer:

* namestnica direktorja, ga. Valerija Lekič Poljšak za delo na področju socialnega varstva ter
* medicinska sestra vodja tima, ga. Alenka Vipavec Mahmutovič, ki je prejela srebrni znak za strokovnost in inovativnost.

Seja sveta je bila končana ob 17.55 uri.

 Zapisnikar: Predsednica sveta:

Ksenija Pezdirc Tatjana Zupančič